ავსტრიული კულტურის ცენტრში: რუსუდან ღვინეფაძის თარგმანების პრეზენტაცია
2017-12-12 18:00 (Asia/Dubai)
12 დეკემბერს, 18:00 საათზე, ილიას სახელმწიფო უნივერსიტეტის S507 აუდიტორიაში ილიაუნის ავსტრიული კულტურის ცენტრი გოეთეს საერთაშორისო საზოგადოების თბილისის განყოფილებასთან ერთად გიწვევთ რუსუდან ღვინეფაძის ახალი თარგმანების (ფრანც კაფკას რომანი „ამერიკა“და სხვ.)პრეზენტაციაზე.
დრო: 12 დეკემბერი, 18:00 საათი
ადგილმდებარეობა: S507 აუდიტორია, ავსტრიული კულტურის ცენტრი (გიორგი წერეთლის ქ. N3), ილიას სახელმწიფო უნივერსიტეტი
დასწრება თავისუფალია.

ეკოლოგიის ინსტიტუტის ანგარიში - სამეცნიერო კვირეული ილიაუნიში 2017
2017-12-12 18:30
12 დეკემბერს სამეცნიერო კვირეულის ფარგლებში ილიაუნის ეკოლოგიის ინსტიტუტის პროფესორები წარადგენენ სამეცნიერო-კვლევით ანგარიშებს.

18:30 საათზე პროფესორი ოთარ აბდალაძე წარადგენს ანგარიშს „ცხოვრება მცენარეთა გავრცელების ზედა ზღვარზე: სტრუქტურული და ფუნქციური ასპექტები”.
მოხსენებაში განხილულია ცენტრალური კავკასიონის სუბნივალურ და ნივალურ სარტყლებში ჭურჭლოვან მცენარეთა სახეობებისგან შემდგარი მცენარეული მიკროთანასაზოგადოებების მრავალფეროვნება, სტრუქტურა, სივრცული განაწილების (ჰიფსომეტრული და ექსპოზიციური) კანონზომიერებანი, ნანოჰაბიტატების პრეფერენციისა და მცენარეთაშორისი პოზიტიური და ნეგატიური ურთიერთობების საკითხები, მცენარეთა ფუნქციური ეკოლოგიის ზოგიერთი ასპექტი (ტემპერატურის რეჟიმი), გამოვლენილია კლიმატის გლობალური ცვლილების მიმართ შედარებით სენსიტიური და რეზისტენტული სახეობები და გაანალიზებულია სუბნივალურ-ნივალური მცენარეულობის ტრანსფორმაციის მოსალოდნელი ტენდენციები.
19:00 საათზე პროფესორი ნათია კოპალიანი წაიკითხავს მოხსენებას „მგლისა და ტურის პოპულაციების სტრუქტურა, ისტორიული და თანამედროვე გავრცელება საქართველოში”.
საქართველოში გამოვლინდა მგლისა და ძაღლის ჰიბრიდიზაციის გაცილებით მაღალი მაჩვენებელი, ვიდრე ევროპის ტერიტორიაზე აქამდე განხორციელებული კვლევების მიხედვით იყო ცნობილი. როგორ გამომჟღავნდა გენთა მიმოცვლა მგლისა და ძაღლის პოპულაციებს შორის და რა გავლენა შეიძლება იქონიოს ამ პროცესმა მგლის პოპულაციის სტრუქტურაზე? ხდება თუ არა ჰიბრიდიზაცია ძაღლებსა და სხვა ძაღლისებრის, ტურას შორის? როგორია ტურის პოპულაციური სტრუქტურა საქართველოში და რამდენად განსხვავდება იგი სიმპატრული მგლის პოპულაციური სტრუქტურისგან? რა ინფორმაცია შეიძლება ამოვიკითხოთ გენებიდან პოპულაციების გავრცელებაზე წარსულში და თანამედროვე გავრცელების მიმართულებაზე?
19:30 საათზე პროფესორი დავით თარხნიშვილი წარადგენს ორ ანგარიშს: „სახეობათა წარმოქმნა და უსქესო გამრავლება – კლდის ხვლიკების ფენომენი“ და „ადამიანის გენეტიკა კავკასიაში: დიდი კავკასიონის მოსახლეობა თითქმის არ შეცვლილა ზედა პალეოლითიდან”.
„სახეობათა წარმოქმნა და უსქესო გამრავლება – კლდის ხვლიკების ფენომენი” – კავკასიის კლდის ხვლიკები (Darevskia) უნიკალური ჯგუფია: არც ერთ არატროპიკულ ხერხემლიანს არ ახასიათებს ასეთი სახეობრივი მრავალფეროვნება მცირე გეოგრაფიულ სივრცეში. მათ შორისაა უსქესო სახეობები, რომლებიც წარმოიქმნა 7-9 მილიონი წლის წინათ დაშორებულ სახეობებს შორის ჰიბრიდიზაციის შედეგად. აქამდე ითვლებოდა, რომ ასეთი უსქესო ფორმები ევოლუციის „ბრმა შტოს” წარმოადგენენ და მათ არ გააჩნიათ ევოლუციური პერსპექტივა. ჩვენს ლაბორატორიაში მიმდინარე კვლევამ გამოავლინა, რომ ეს წარმოდგენა მცდარია. უსქესო ჰიბრიდული ფორმების სქესობრივ სახეობებთან ბექქრისის შედეგად წარმოიქმნება ახალი უსქესო „სახეობები”, რომლებიც იქამდე აუთვისებელ ეკოლოგიურ ნიშებს იკავებენ.
„ადამიანის გენეტიკა კავკასიაში: დიდი კავკასიონის მოსახლეობა თითქმის არ შეცვლილა ზედა პალეოლითიდან” – კავკასიის მოსახლეობის გენეტიკა მკვლევართა ყურადღების ცენტრშია. გენეტიკოსები ძირითადად იკვლევენ, რამდენად განსხვავდება ერთმანეთისგან ეთნიკური და ლინგვისტური ჯგუფები. ჩვენს ლაბორატორიაში ადამიანის გენეტიკის კვლევა 2013 წლიდან მიმდინარეობს. სამ სტატიაში, რომელთაგან ბოლო 2017 წელს გამოვიდა, ნაჩვენებია, რომ ჩვენს რეგიონში საკმაოდ იოლოდ იცვლებოდა ეთნიკური და ლინგვისტური საზღვრები, ამავდროულად, მოსახლეობის გენეტიკური სურათი თითქმის უცვლელი რჩებოდა ათასწლეულების განმავლობაში. ადამიანის პოპულაციების გენეტიკური ასიმილაციის ძირითადი დამაბრკოლებელი ფაქტორი დღესაც რთული მთიანი ლანდშაფტი და გამყინვარებისდროინდელი იზოლაციის სურათია და არა გვიანდელი გადასახლებები და ეთნოგენეზი. ეს განსაკუთრებით დიდი კავკასიონის მთებს ეხება. ბოლო წლის განმავლობაში ცალკეული გენეტიკური მერკერებიდან ჩვენ მთლიანი გენომის შესწავლაზე გადავედით და წინასწარი შედეგები ძირითადად ემთხვევა უკვე გამოქვეყნებული კვლევის შედეგებს.

დრო: 12 დეკემბერი, 18:30-20:00 საათი;
ადგილმდებარეობა: E 207 აუდიტორია, ქ. ჩოლოყაშვილის 3/5
დასწრება თავისუფალია.

რატი ამაღლობელის „სიტყვის სახელოსნო“: „დავით კლდიაშვილის სამყარო და თანამედროვე ქართული საზოგადოება“
2017-12-12 19:00
12 დეკემბერს, სამშაბათს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ პოეტი რატი ამაღლობელი წაიკითხავს ლექციას თემაზე: „დავით კლდიაშვილის სამყარო და თანამედროვე ქართული საზოგადოება“.
მომხსენებელი განიხილავს შემდეგ საკითხებს: „ბაკულას ღორები“ თბილისის ურბანულ გარემოში, გალაკტიონ ხოზოლიანი და შურისძიების თემა ქართულ ლიტერატურაში, ბიბლიური (ძველი აღთქმის) სცენები „სამანიშვილის დედინაცვალში“.
დრო: 12 დეკემბერი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. №32), ილიას სახელმწიფო უნივერსიტეტი
დასწრება თავისუფალია.

ბიოფიზიკის ინსტიტუტის ანგარიში – სამეცნიერო კვირეული ილიაუნიში 2017
2017-12-13 18:00
13 დეკემბერს, 18:00 საათზე, ილიას სახელმწიფო უნივერსიტეტის ბიოფიზიკის ინსტიტუტის მკვლევარი დავით გვარჯალაძე სამეცნიერო კვირეულის ფარგლებში წარადგენს მოხსენებას „კვადრუპლექს-პრაიმერული ამპლიფიკაციის თერმოდინამიკა“.
კვადრუპლექს-პრაიმერული ამპლიფიკაცია (QPA) წარმოადგენს დნმ-ის ამპლიფიკაციის მეთოდს ეფექტური და მარტივი დეტექციით. ეს მეთოდი დაფუძნებულია GGGTGGGTGGGTGGG (G3T) დნმ-კვადრუპლექსზე, რომელსაც სპეციფიკური კათიონების თანაობისას ახასიათებს მაღალი თერმული სტაბილურობა. QPA იყენებს პრაიმერს, რომელიც G3T-ის წაკვეთილი ვერსიაა და შეუძლია თავისთავად დაიკეცოს მონომოლეკულურ კვადრუპლექსად, დნმ-პოლიმერაზას მიერ ელონგაციის შემდეგ, ტემპერატურული ცვლილების გარეშე. კვადრუპლექსის დეტექციისათვის გამოყენებულ იქნა G3T კომბინირებული, ფლუორესცენციული მოლეკულით მეოთხე პოზიციაში, რომელიც იწყებს ფლუორესცენციას კვადრუპლექსის ფორმირებისას; რაც მარტივი და ეფექტური რაოდენობრივი განსაზღვრის საშუალებას იძლევა დამატებითი მოლეკულების გარეშე.
დრო: 13 დეკემბერი, 18:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია, ქ. ჩოლოყაშვილის N3/5
დასწრება თავისუფალია.

თეორიული ფიზიკის ინსტიტუტის ანგარიში – სამეცნიერო კვირეული ილიაუნიში 2017
2017-12-13 18:30
13 დეკემბერს, 18:30 საათზე ილიას სახელმწიფო უნივერსიტეტის თეორიული ფიზიკის ინსტიტუტი სამეცნიერო კვირეულის ფარგლებში წარადგენს ორ ანგარიშს.
მკვლევარი ლუკა მეგრელიძე წაიკითხავს მოხსენებას: „ნეიტრინოს მასათა გენერაცია“.
სტანდარტული მოდელი წარმოადგენს XX საუკუნის მეცნიერებაში ერთ-ერთ ყველაზე მნიშვნელოვან მიღწევას. იგი ფაქიზად არის შემოწმებული არაერთი ექსპერიმენტით, მაგრამ არსებობს მრავალი ღია საკითხი, რომელთაც ის უპასუხოდ ტოვებს. მათ შორის არის ნეიტრინის მასათა წარმოქმნის პრობლემა. სტანდარტული მოდელის მიხედვით აღნიშნული ნაწილაკი უმასოა, თუმცა არაერთი ექსპერიმენტული მონაცემის მიხედვით მას აქვს მცირე, მაგრამ არანულოვანი მასა. არსებობს სხვადასხვა თეორიული მექანიზმი, რომ ავხსნათ მასათა წარმოშობა, თუმცა, ასეთ შემთხვევაში, საჭირო ხდება გავაფართოვოთ სტანდარტული მოდელი. წარმოდგენილი იქნება ჩვენ მიერ განხილული ახალი მექანიზმები ამ პრობლემის გადასაჭრელად.
ასისტენტ-მკვლევარი ნათია კევლიშვილი წარდგება მოხსენებით:„გამორჩეული ნეიტრონული ვარსკვლავების რენტგენულ-სპექტრული ანალიზი“.
პულსარები ძლიერად დამაგნიტებული, სწრაფად მბრუნავი ნეიტრონული ვარსკვლავებია, რომლებიც კოსმოსურ ობიექტთა ერთ-ერთ ყველაზე საინტერესო კლასს წარმოადგენენ. ჩემი კვლევის მიზანი პულსართა ერთ-ერთი ყველაზე გამორჩეული ჯგუფის – XDINS – “X-ray Dim Isolated Neutron Stars” – შესწავლაა. დღეისათვის მხოლოდ ცხრა ასეთი ობიექტია აღმოჩენილი. ამათგან 2 – სულ ახლახან. უკანასკნელ დროს მიღებული უახლესი მონაცემების გათვალისწინებით განვახორციელე ამ კლასის ცხრავე ობიექტის რენტგენულ-სპექტრული ანალიზი. აქამდე მყარად მიღებული ჰიპოთეზა XDINS პულსარების გამოსხივების წმინდა სითბური ბუნების შესახებ ჩემ მიერ ჩატარებული კვლევის შედეგად ეჭვქვეშ დგება, ირკვევა, რომ ეს 9 ობიექტი სულ მცირე 3 კლასად უნდა დაიყოს. თანაავტორებთან ერთად ვსწავლობ აგრეთვე უნიკალურ ექსტრაგალაქტიკურ ობიექტს, ე.წ. „მაგელანის პულსარს“.
დრო: 13 დეკემბერი, 18:30 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია, ქ. ჩოლოყაშვილის N3/5
დასწრება თავისუფალია.

მილან კუნდერას „უკვდავება“ – რომანის პრეზენტაცია ილიაუნის ლიტერატურულ კლუბში
2017-12-13 19:00
13 დეკემბერს, 19:00 საათზე, ილიას სახელმწიფო წიგნის სახლ „ლიგამუსში“ ილიაუნის ლიტერატურული კლუბი და გამომცემლობა „დიოგენე“ გეპატიჟებათ მილან კუნდერას რომანის „უკვდავება“ ქართული თარგმანის პრეზენტაციაზე.
თანამედროვე ევროპის ერთ-ერთი ყველაზე სახელოვანი მწერლის, მილან კუნდერას „უკვდავება“ (1990) გამოსვლისთანავე შედევრად აღიარეს. ამ წიგნმა თანაბრად ააღელვა როგორც ფრანგი ინტელექტუალები და ლიტერატურის მკვლევრები, ასევე ის მკითხველები, რომლებიც მწერლის ახალ ნამუშევარს მოუთმენლად ელოდნენ. პარიზში დასახლებული დების, ანიესისა და ლორას სიყვარულისა და დაუძლეველი წინააღმდეგობებით სავსე ცხოვრების ამბავი ბუნებრივად ეხმიანება დიდი გერმანელი პოეტის, გოეთესა და მასზე შეყვარებული ბეტინა ბრენტანოს დაუვიწყარ ისტორიას. შემოქმედის უხილავი ხელი წარსულსა და აწმყოს ოსტატურად ამთლიანებს, ადამიანსა და მის ანარეკლს კი სამუდამოდ აცალკევებს და სასწორის სხვადასხვა პინაზე ათავსებს.
წიგნს მთარგმნელი პაატა ჯავახიშვილი და რედაქტორი ირმა ტაველიძე წარადგენენ.
რომანი სერიაში „ET CETERA“ გამოვიდა.
დრო: 13 დეკემბერი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ქიმიური ბიოლოგიის ინსტუტუტის ანგარიში – სამეცნიერო კვირეული ილიაუნიში 2017
2017-12-13 19:00
13 დეკემბერს სამეცნიერო კვირეულის ფარგლებში ილიაუნის ქიმიური ბიოლოგიის ინსტიტუტის პროფესორები წარადგენენ სამეცნიერო-კვლევით ანგარიშებს.

19:00 საათზე პროფესორი რევაზ სოლომონია წაიკითხავს მოხსენებას „მიო-ინიზიტოლის ანტიეპილეპტოგენური მოქმედების შესწავლა“.

მოხსენებაში განხილული იქნება მიო-ინოზიტოლის მოქმედების გრძელვადიანი ეფექტები ქცევით კონვულსიებსა და მიკრო-რნმ-ების სპექტრის ცვლილებებზე კაინის მჟავათი გამოწვეული ეპილეფსიური სტატუსის შემდეგ. წარმოდგენილი იქნება აგრეთვე მონაცემები მიო-ინოზიტოლის მოკლევადიანი მოქმედების მექანიზმების შესახებ ეპილეფსიის იმავე მოდელზე.

19:30 საათზე ასოცირებული პროფესორი თამარ ბარბაქაძე წაიკითხავს მოხსენებას „H-Ras ცილის პოსტტრანსლაციური მოდიფიკაცია ჰიპოქსიის დროს

Ras-ი უჯრედში არსებული ერთ-ერთი ონკოგენის ცილოვან პროდუქტს წარმოადგენს და მისი არაკონტროლირებადი აქტივაცია მრავალი ტიპის სიმსივნურ დაავადებას იწვევს. ამ დროს ტრანსფორმირებული ქსოვილი განიცდის ჟანგბადის დეფიციტს, რის მიმართაც კიბოს უჯრედები ადაპტირდებიან. ჩვენი მონაცემების თანახმად, ნორმალური უჯრედებისგან განსხვავებით, ჰიპოქსია სიმსივნურ უჯრედებში იწვევს Ras-ის მოლეკულის შეუქცევად ცვლილებებს, რაც ამძიმებს პათოლოგიური პროცესის მიმდინარეობას.
დრო: 13 დეკემბერი, 19:00-20.00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია, ქ. ჩოლოყაშვილის N3/5
დასწრება თავისუფალია.

ADS Georgia – Leavingstone-ის კვირეული
2017-12-14 16:30
27 ნოემბრიდან 14 იანვრის ჩათვლით ილიას სახელმწიფო უნივერსიტეტის სტუდენტურ საქმეთა დეპარტამენტის ორგანიზებით ილიაუნის სტუდენტებისთვის ხორციელდება პროექტი “ADS GEORGIA”.
პროექტი სტუდენტებს შესაძლებლობას აძლევს, გაიცნონ საქართველოს სარეკლამო ბაზარზე მოთამაშე ძირითადი კრეატიული სააგენტოები და გაიგონ, ვინ დგანან მათთვის ცნობილი სარეკლამო აქტივობების უკან.
11-17 დეკემბერს გაიმართება სააგენტო Leavingstone-ის კვირეული. კომპანია ბაზარზე გამოვიდა 2010 წლიდან. ამ მოკლე ხანში მან მოახერხა 100-ზე მეტი საერთაშორისო ჯილდოს მოპოვება, მათ შორისაა: Cannes Lions, Eurobest, London international awards… ლივინგსტონის ძირითადი მიმართულებებია: დიზაინი, ვებმობაილ დეველოპმენტი, ხელოვნური ინტელექტი, ციფრული მედია.
კვირეულის ფარგლებში მეორე შეხვედრა ჩატარდება 14 დეკემბერს, ხუთშაბათს; ლივინგსტონის კრეატიული დირექტორი და ტრადიციების ფუძემდებელი გიორგი ავალიანი ისაუბრებს თემაზე „კულტურის მნიშვნელობა კრეატიულ პროცესში“.
დრო: 14 დეკემბერი, 16:30 საათი
ადგილმდებარეობა: E405 (ფორბსის) აუდიტორია (ქ. ჩოლოყაშვილის გამზ. N3/5), ილიას სახელმწიფო უნივერსიტეტი
Leavingston-ის განხორციელებული პროექტები:

Old Irish ვირუსული ვიდეო
ლუდი 34-ის ინტერნეტ კამპანია
მფრინავი ჰამაკის კამპანია „ნატახტარი ლაითისთვის“
იკანოს ვიდეორგოლი
ზაზუნების ინტერნეტსერიები

მეტი ინფორმაციის მისაღებად გაწევრიანდით ჯგუფში: https://goo.gl/9eqECD
პროექტის პარტნიორია Hegemon

დედამიწის შემსწავლელ მეცნიერებათა ინსტიტუტის ანგარიში – სამეცნიერო კვირეული ილიაუნიში 2017
2017-12-14 18:00
14 დეკემბერს, 18:00 საათზე, ილიას სახელმწიფო უნივერსიტეტის დედამიწის შემსწავლელ მეცნიერებათა ინსტიტუტის ასოცირებული პროფესორი თეა გოდოლაძე სამეცნიერო კვირეულის ფარგლებში წარადგენს ანგარიშს „სეისმური მონიტორინგის სისტემები საქართველოში“.
მომხსენებელი ისაუბრებს მიწისძვრის მონიტორინგის კუთხით საქართველოში არსებული სეისმური ქსელის განახლებაზე, ასევე მიწისძვრის დროს სწრაფი რეაგირებისათვის პროგრამული სისტემების დახვეწისა და ახალგაზრდა მეცნიერთა ტრენინგის შესახებ.
დრო: 14 დეკემბერი, 18:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია, ქ. ჩოლოყაშვილის N3/5
დასწრება თავისუფალია.

გ. წერეთლის აღმოსავლეთმცოდნეობის ინსტიტუტის ანგარიში – სამეცნიერო კვირეული ილიაუნიში 2017
2017-12-14 18:30
14 დეკემბერს ილიას სახელმწიფო უნივერსიტეტის გ. წერეთლის აღმოსავლეთმცოდნეობის ინსტიტუტის მკვლევარი ნიკოლოზ ნახუცრიშვილი სამეცნიერო კვირეულის ფარგლებში წარადგენს მოხსენებას „ქართულ-ირანული ურთიერთობები“.
ეირანის ისტორიულ რაიონში, დულაბში, მდებარე ქრისტიანული სასაფლაოებისკომპლექსში არსებობს მნიშვნელოვანი ქართული სეგმენტი, სადაც დაკრძალულია რამდენიმე ათეული ქართველი. ზოგი მათგანის ქვა დიდი ოსტატობითაა შესრულებული და ხელოვნების ნამდვილ ნიმუშს წარმოადგენს. განსაკუთრებით საყურადღებოა, რომ სასაფლაოზე მდებარეობს ქართული ეკლესიის ანალოგიით შექმნილი მინადორა ხოშტარიას საკმაოდ დიდი მოცულობის აკლდამა, რომელიც ირანის ტერიტორიაზე არსებული ერთადერთი ქართული არქიტექტურული ძეგლია. ის ამჟამად სავალალო მდგომარეობაშია და საჭიროებს ყურადღებას. დაიწყება დულაბის ქრისტიანულ სასაფლაოზე არსებული ქართული აკლდამისა და საფლავების სრული აღწერა-პასპორტიზაცია, იქ დასაფლავებული პირების შესახებ ინფორმაციის მოძიება ირანისა და საქართველოს არქივებში, ქართული მონაცემები ჩაერთვება დულაბის სასაფლაოების კვლევისა და დაცვის საერთაშორისო პროექტში. საქართველოსა და ირანის ხელისუფლებისა და სამეცნიერო წრეების ყურადღება უნდა მიექცეს სასაფლაოს პრობლემებს. პროექტის შედეგები აისახება მონოგრაფიასა და ცალკეულ სტატიებში, ასევე მომზადდება ფოტოგამოფენა. ამჟამად დასასრულს უახლოვდება პროექტის პირველი ეტაპითგანსაზღვრული სამუშაოები (მოძიებული და დამუშავებულია საქართველოსარქივებში დაცული სათანადო მასალები).
დრო: 14 დეკემბერი, 18:30 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია, ქ. ჩოლოყაშვილის N3/5
დასწრება თავისუფალია.

ე.ხარაძის აბასთუმნის ასტროფიზიკური ობსერვატორიის ანგარიში – სამეცნიერო კვირეული ილიაუნიში 2017
2017-12-14 19:00
14 დეკემბერს, 19:00 საათზე, ილიას სახელმწიფო უნივერსიტეტის ე.ხარაძის აბასთუმნის ასტროფიზიკური ობსერვატორიის მკვლევრები სამეცნიერო კვირეულის ფარგლებში წარადგენენ სამეცნიერო-კვლევით ანგარიშებს.

მკვლევარი ალექსანდრე თევზაძე წაიკითხავს მოხსენებას „კოსმოსური ტურბულენტობა ადრეული სამყაროდან დღემდე“.

კოსმოსური მაგნიტური ველების წარმოშობის საკითხი წარმოადგენს თანამედროვე ასტროფიზიკის ერთ-ერთ გადაუჭრელ პრობლემას. მიჩნეულია, რომ მაგნიტური ველების წარმოშობის ასახსნელად აუცილებელია მცირე „ჩანასახოვანი“ საწყისი ველები და სწორედ ამ ველების გენერაცია წარმოადგენს ასტროფიზიკისა და კოსმოლოგიის ერთ-ერთ უპასუხოდ დარჩენილ კითხვასა და გამოცანას. ამჟამად განიხილება ორი სცენარი: ასტროფიზიკური, როდესაც საწყისი მაგნიტური ველების გენერაცია ხორციელდება ასტროფიზიკური მექანიზმებით (როგორიცაა, მაგალითად, ბირმანის ეფექტი), და კოსმოლოგიური, როცა საწყისი მაგნიტური ველები გენერირდება კოსმოლოგიური მექანიზმებით ადრეულ სამყაროში. იმისთვის, რომ პასუხი გაეცეს კითხვას, ამ მექანიზმებიდან რომელია პასუხისმგებელი დაკვირვებული მაგნიტური ველების წარმოშობაზე, აუცილებელია, განხორციელდეს მაგნიტოჰიდრონამიკური არამდგრადობის შესწავლა როგორც ასტროფიზიკურ ობიექტებში, ასევე სამყაროშიც. ადრეულ ეპოქაში სამყარო პრაქტიკულად იდეალური გამტარია (იონიზაციის მაღალი, 100% მაჩვენებლის გამო). პირველადი მაგნიტური ან სიჩქარის ველების წარმოშობას თან სდევს ტურბულენტობის განვითარება. სწორედ ამ ტურბულენტობის გენერაციისა და შემდგომი ევოლუციის შესწავლაა ობსერვატორიის თეორიული ასტროფიზიკისა და კოსმოლოგიის ჯგუფის (ხელმძღვანელი თინათინ კახნიაშვილი) ერთ-ერთი მთავარი მიზანი. გარდა ამისა, ჯგუფის წევრები ახორციელებენ აქტიურ კვლევას, თუ რა დაკვირვებითი გამოვლინებები აქვს პირველად ტურბულენტობას და რა დაკვირვებებით არის შესაძლებელი პირველადი ტურბულენტობის ძირითადი სტატისტიკური პარამეტრების შეზღუდვა.

ასოცირებული მკვლევარი ეკა გურგენაშვილი წარდგება მოხსენებით:„რიეგერის ტიპის პერიოდულობა მზის აქტიურობაში და მზის შიდა ფენების სეისმოლოლოგია“.

მრავალსაუკუნოვანი დაკვირვებების მიუხედავად მზის მაგნიტური ცვალებადობა ისევ რჩება მზის ფიზიკის ერთ-ერთ გადაუჭრელ ამოცანად. აქტიურობის ძირითადი პერიოდი დაახლოებით 11 წელია, რაც,სავარაუდოდ, დაკავშირებულია მზის შიდაფენებში მაგნიტური დინამოს მოქმედებასთან. გარდა 11-წლიანი ციკლისა, მზეს ახასიათებსშედარებით უფრო მოკლე, 155-200-დღიანი პერიოდი, რომელსაც რიეგერის პერიოდს უწოდებენ. აღმოჩნდა, რომ დაკვირვებული პერიოდულობა შესაბამისობაშია მზის ციკლისსიმძლავრესთან: გრძელი პერიოდები ჩნდება სუსტ ციკლებში და, პირიქით, მოკლე პერიოდები – მძლავრ ციკლებში.დაკვირვებული ანტიკორელაცია ვრცელდება მზის ნახევარსფეროებზეც, რადგან მზის მაგნიტური აქტივობა ნახევარსფერული ასიმეტრიულობით ხასიათდება. სავარაუდოდ,ეს პერიოდი დაკავშირებულია მაგნიტურ როსბის ტალღებთან და მზის შიდა ფენების მაგნიტური ველის სიდიდის შეფასების საშუალებას იძლევა. მიღებული შედეგი წარმოადგენს თანამედროვე მზის ფიზიკის ერთ-ერთ მნიშვნელოვან მიღწევას მზის მაგნიტური აქტიურობის შესწავლაში.
დრო: 14 დეკემბერი, 19:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია, ქ. ჩოლოყაშვილის N3/5
დასწრება თავისუფალია.

ფუნდამენტური და ინტერდისციპლინარული მათემატიკური კვლევების ინსტიტუტის ანგარიში – სამეცნიერო კვირეული ილიაუნიში 2017
2017-12-14 19:30
14 დეკემბერს,19:30 საათზე, ილიას სახელმწიფო უნივერსიტეტის ფუნდამენტური და ინტერდისციპლინარული მათემატიკური კვლევების ინსტიტუტის პროფესორები სამეცნიერო კვირეულის ფარგლებში წარადგენენ სამეცნიერო-კვლევით ანგარიშებს.

ასოცირებული პროფესორი გიორგი რაქვიაშვილი წაიკითხავს მოხსენებას „ჯვარედინი ჯგუფური რგოლების ალგებრული K-ფუნქტორების შესახებ“.

ჯვარედინი ჯგუფური რგოლების ალგებრულ K-ფუნქტორებზე აგებულია გროტენდიკის ფუნქტორზე მოდულის სტრუქტურა. მიღებული შედეგები გამოყენებულია ჯვარედინ ჯგუფურ რგოლებზე სასრულწარმომქმნელიანი პროექციული მოდულების შესასწავლად. მათი გამოყენებით ასევე მტკიცდება, რომ გარკვეულ პირობებში ჯვარედინ ჯგუფურ რგოლებს დედეკინდის რგოლის მსგავსი სტრუქტურა აქვთ, ანუ ისინი წარმოადგენენ „არაკომუტაციური დედეკინდის რგოლების“ მაგალითს.

პროფესორი მერაბ სვანაძე წარადგებს ანგარიშს „დრეკადობის თეორიის ამოცანები სამგვარი ფოროვნობის სტრუქტურის მქონე მასალებისათვის“.

გამოკვლეულია სამგვარი ფოროვნობის სტრუქტურის მქონე მასალების დრეკადობის თეორიის მდგრადი რხევის ამოცანები და მიღებულია შემდეგი შედეგები:
1. აიგო სამგვარი ფოროვნობის სტრუქტურის მქონე მასალების დრეკადობის თეორიის მათემატიკური მოდელი და ამ მოდელის მდგრადი რხევის განტოლებათა სისტემის ფუნდამენტური ამონახსნი ელემენტარული ფუნქციების საშუალებით. ამასთან დადგინდა ამ ამონახსნის ძირითადი თვისებები;
2. მიღებულია მდგრადი რხევის განტოლებათა სისტემის ზოგადი ამონახსნის წარმოდგენის ფორმულები;
3. აიგო გრინის ფორმულები და დადგინდა რეგულარული ვექტორის უსასრულობაში ქრობის პირობები (გამოსხივების პირობები);
4. დამტკიცდა მდგრადი რხევის შიგა და გარე სასაზღვრო ამოცანების რეგულარული (კლასიკური) ამონახსნების ერთადერთობის თეორემები;
5. აიგო მარტივი ფენის, ორმაგი ფენისა და მოცულობითი პოტენციალები და დადგინდა მათი თვისებები;
6. დამტკიცდა მდგრადი რხევის შიგა და გარე სასაზღვრო ამოცანების კლასიკური ამონახსნების არსებობის თეორემები.
დრო: 14 დეკემბერი, 19:30 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია, ქ. ჩოლოყაშვილის N3/5
დასწრება თავისუფალია.

სტუდენტური ცხოვრების ფორუმი
2017-12-15 12:00
15 დეკემბერს, 12:00-დან 15:00 საათამდე, ილიას სახელმწიფო უნივერსიტეტის B201 აუდიტორიაში გაიმართება სტუდენტური ცხოვრების ფორუმი – 2017, რომელზეც წარმოდგენილი იქნებიან ილიაუნის სტუდენტური კლუბები და ცალკეული სამსახურები.
ღონისძიებას გახსნის ილიას სახელმწიფო უნივერსიტეტის რექტორი, პროფესორი გიგა ზედანია.
დაინტერესებული პირები შეძლებენ ინდივიდუალური კონსულტაციების გავლას ილიაუნის ცალკეულ სამსახურებსა და ფორუმზე წარმოდგენილ კლუბებთან.
2016-2017 სასწავლო წელს მოქმედი კლუბები დაჯილდოვდებიან სხვადასხვა ნომინაციის მიხედვით.
ღონისძიებაში ილიაუნის 8 სამსახური მიიღებს მონაწილეობას:

საგარეო ურთიერთობების სამსახური მოგაწვდით უახლეს ინფორმაციას გაცვლითი პროგრამებისა და სწავლის საზღვარგარეთ გაგრძელების შესაძლებლობებზე;
თეატრით დაინტერესებულ სტუდენტებს შეუძლიათ მიიღონ მეტი ინფორმაცია ქართულ საგანმანათლებლო სივრცეში პირველი, და ჯერჯერობით ერთადერთი, პროფესიული თეატრის, ილიაუნის თეატრის, შესახებ;
განვითარების სამსახური მოგაწვდით ინფორმაციას ინსტიტუციური და კვლევითი განვითარებისთვის დაფინანსების წყაროების მოძიებაზე;
გაიცნობთ GameLab–ს (კომპიუტერული თამაშების ლაბორატორიას), რომელიც ზრუნავს ახალგაზრდა თაობის ჩართულობაზე კომპიუტერული და მობილური თამაშების შექმნის პროცესში და ხელს უწყობს წარმატებული სტუდენტური პროექტების კომერციალიზაციას;
FabLab–ის სტენდთან გაიგებთ მეტს მომავლის სამრეწველო ინოვაციების ლაბორატორიასა და ილიაუნის სტუდენტების მიერ ფაბლაბში დაწყებული წარმატებული პროექტების შესახებ;
ილიაუნის ბიბლიოთეკა და წიგნის სახლი „ლიგამუსი“ მოგაწვდით ინფორმაციას სარგებლობის წესებისა და მათი სერვისების შესახებ.
გაიცნობთ პირველ ქართულ პრეაქსელერატორ „ზუმაუთს”, რომლის მთავარი ამოცანაა, დაეხმაროს ქართულ სტარტაპებს გლობალურ აქსელერატორებში მოსახვედრად;
მუსიკით დაინტერესებულ სტუდენტებს შესაძლებლობა ექნებათ, გაიცნონ ილიაუნის მუსიკის ცენტრი.

ფორუმზე მოსული მონაწილეები გაეცნობიან სტუდენტურ საქმეთა დეპარტამენტის ფუნქციებს და მიიღებენ ინფორმაციას სხვადასხვა მიმართულების შესახებ.
ილიაუნის ცალკეულ სამსახურებთან ერთად ფორუმში მონაწილეობას მიიღებენ 2016-2017 სასწავლო წელს აქტიურად მომუშავე სტუდენტური კლუბები:
● ახალგაზრდა პოლიტოლოგთა კლუბი
● მომავალ ეკონომისტთა კლუბი Fesc
● FESTINA LENTE
● მენეჯერთა კლუბი
● მარკეტერთა კლუბი
● კარიერული წინსვლის აკადემია
● რა? სად? როდის?
● ფედერალისტთა კლუბი
● კულტურის კლუბი
● ახალგაზრდა სოციოლოგთა გაერთიანება
● ხალხური სიმღერის სტუდენტური კლუბი
● E Pluribus Unum
● სამოქალაქო აქტივობების კლუბი
● სტუდენტური ევროკლუბი
● სტუდენტური სასამართლო
● ფიზიკისა და ასტრონომიის კლუბი
● ისტორიის სტუდენტური კლუბი
● საერთაშორისო ურთიერთობების კლუბი
● ილიაუნის მკვლევართა კლუბი
● პერსონალური ბრენდინგის კლუბი
● თავისუფალ მეცნიერთა კლუბი
● მარადმწვანე სტუდენტთა კლუბი
● ხალხური ცეკვის კლუბი
● ილიაუნის ეკომოლაშქრეთა კლუბი
● გარემოს დაცვის სტუდენტური კლუბი
● სტუდენტური თვითმმართველობა
თითოეული კლუბი სხვადასხვა მიმართულებით მუშაობს და მასში გაწევრიანება ილიაუნის ნებისმიერ სტუდენტს შეუძლია.
ფორუმზე მოსულ სტუდენტებს შესაძლებლობა ექნებათ, ადგილზე შეავსონ კლუბებში გაწევრიანებისთვის საჭირო სარეგისტრაციო ფორმა.
ფორუმზე დასწრება თავისუფალია!

საჯარო ლექცია:„ამერიკის პოლიტიკური კულტურა ტრამპის ერაში“
2017-12-15 18:00
15 დეკემბერს, 18 საათზე, ილიას სახელმწიფო უნივერსიტეტის A101 აუდიტორიაში მერსერის უნივერსიტეტის პროფესორი, დოქტორი კრის გრანტი გამართავს ლექციას თემაზე: „ამერიკის პოლიტიკური კულტურა ტრამპის ერაში“.
ლექციაზე საუბარი იქნება იმ ფაქტორებზე, რომლებმაც ხელი შეუწყო აშშ-ის 45-ე პრეზიდენტის არჩევას, ასევე გაიმართება დისკუსია იმის შესახებ, როგორ გავლენას ახდენს ამერიკის პოლიტიკურ კულტურაზე ტრამპის პრეზიდენტობისას მომხდარი ცვლილებები.
მომხსენებელი კრის გრანტი გახლავთ მერსერის უნივერსიტეტის პოლიტიკის მეცნიერების დეპარტამენტის თავმჯდომარე და პროფესორი. დოქტორის ხარისხი მან მიიღო ჯორჯიის უნივერსიტეტში და მისი ბოლო პუბლიკაცია ეხება თემას: “No Longer Ruled by Rustics: Georgia Politics in the 21st Century.”
დრო: 15 დეკემბერი, 18 საათი
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

სამეცნიერო-კვლევითი ცენტრის „ძილ-ღვიძილის ციკლის შემსწავლელი თენგიზ ონიანის ლაბორატორია“ ანგარიში – სამეცნიერო კვირეული ილიაუნიში 2017
2017-12-15 18:30
15 დეკემბერს,18:30 საათზე, ილიას სახელმწიფო უნივერსიტეტის სამეცნიერო-კვლევითი ცენტრის „ძილ-ღვიძილის ციკლის შემსწავლელი თენგიზ ონიანის ლაბორატორია“ ასოცირებული პროფესორი ნიკოლოზ ონიანი წაიკითხავს მოხსენებას „აქტიური განრიდების ამოცანის არასრულად დასწავლისას მეხსიერების კვალის შენარჩუნება ვირთაგვებში“.
ნეირომეცნიერებების ერთ-ერთი აქტუალური პრობლემა დასწავლისა და მეხსიერების კვალის კონსოლიდაციის მექანიზმების დადგენაა. ამ თვალსაზრისით ინტერესს იწვევს ე.წ. „კამინის ეფექტი“, რომელიც აქტიური განრიდების ამოცანის არასრულად დასწავლისას მეხსიერების კვალის შენარჩუნების დინამიკას ასახავს.სამეცნიერო ლიტერატურაში გამოთქმული მრავალი მოსაზრების მიუხედავად კამინის ეფექტის ბუნება საბოლოოდ დადგენილი არ არის. ჩვენს საკვლევ პრობლემას წარმოადგენდა ვირთაგვებში კამინის ეფექტის მახასიათებლების შესწავლა, რისთვისაც გამოიყენებოდა აქტიურიგანრიდების ტესტი. კვლევამ აჩვენა, რომ
1. კამინის ეფექტი დამოკიდებულია როგორც სეანსებს შორის ინტერვალთა ხანგრძლივობაზე, ასევე საცდელი ობიექტისათვის წარდგენილ სინჯთა რაოდენობაზე.
2. კამინის ეფექტის ხანგრძლივობა მცირდება სინჯთა რაოდენობის ზრდასთან ერთად.
3. ძილის ტოტალური დეპრივაცია იწვევს კამინის ეფექტის ნიველირებას. მიღებული შედეგების ანალიზის საფუძველზე სავარაუდოა, რომ კამინის ეფექტი, შესაძლოა, ასახავდეს მეხსიერების კონსოლიდაციის პროცესის ქცევით გამოვლინებას.
დრო: 15 დეკემბერი, 18:30 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია, ქ. ჩოლოყაშვილის N3/5
დასწრება თავისუფალია.

LECTURA DANTIS /დანტეს წაკითხვა – მორიგი შეხვედრა
2017-12-15 19:00
15 დეკემბერს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ყოველკვირეული შეხვედრების ციკლის Lectura Dantis ფარგლებში გაიმართება მორიგი შეხვედრა, სადაც წავიკითხავთ და გავაანალიზებთ მერვე ქებას.
შეხვედრების ციკლი ეძღვნება დანტეს „ღვთაებრივი კომედიის“ ნელსა და დაკვირვებულ წაკითხვა-ანალიზს.
პროფესორმა ნოდარ ლადარიამ თითქმის დაასრულა ევროპული და მსოფლიო ლიტერატურის ამ უმნიშვნელოვანესი წიგნის ახალი პროზაული თარგმანი და სწორედ ეს, ჯერ კიდევ გამოუქვეყნებელი ქართული ტექსტი გახდება შეხვედრების კითხვისა და განხილვის საგანი.
შეხვედრების ციკლის მიზანია დანტეს, როგორც ევროპულ კულტურაზე რეფლექსიის გამორჩეული ობიექტის, და დანტეს, როგორც ევროპული კულტურის თვითრეფლექსიის განსაკუთრებული ფიგურის, ანალიზი, რათა უკეთ შევძლოთ იმის გაგება, თუ რა არის ის, რასაც დღეს ჩვენ ევროპას ვუწოდებთ.
დრო: 15 დეკემბერი, 19:00 საათი
ადგილმდებარეობა: წიგნის სახლი „ლიგამუსი“ (ილია ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

სავლე წერეთლის ფილოსოფიის ინსტიტუტის ანგარიში – სამეცნიერო კვირეული ილიაუნიში 2017
2017-12-15 19:00
15 დეკემბერს,19:00 საათზე, ილიას სახელმწიფო უნივერსიტეტის სავლე წერეთლის ფილოსოფიის ინსტიტუტის მკვლევარი თამაზ თოხაძე სამეცნიერო კვირეულის ფარგლებში წაიკითხავს მოხსენებას „უთანხმოების ეპისტემოლოგია“.
უთანხმოების ეპისტემოლოგია ახალი და დინამიკური მიმართულებაა ანალიზურ ფილოსოფიაში, რომლის ცენტრში არის კითხვები უთანხმოების ეპისტემოლოგიური ღირებულების შესახებ: რამდენად რაციონალურია კონტროვერსიულ საკითხებზე მყარი პოზიციის დაჭერა? როგორ გავლენას უნდა ახდენდეს უთანხმოება რაციონალური აგენტის რწმენით სისტემაზე? არის თუ არა უთანხმოების ფაქტი მტკიცებულება, რომ სადავო რწმენა ირაციონალური ან სუბომტიმალურია?
დრო: 15 დეკემბერი, 19:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია, ქ. ჩოლოყაშვილის N3/5
დასწრება თავისუფალია.

დიმიტრი უზნაძის ფსიქოლოგიის ინსტიტუტის ანგარიში – სამეცნიერო კვირეული ილიაუნიში 2017
2017-12-15 19:30
15 დეკემბერს,19:30 საათზე, ილიას სახელმწიფო უნივერსიტეტის დიმიტრი უზნაძის ფსიქოლოგიის ინსტიტუტის ასოცირებული მკვლევარი ირინა ვარდანაშვილი სამეცნიერო კვირეულის ფარგლებში წაიკითხავს მოხსენებას: „წინარწმენის მრავალფეროვანი ბუნება“.
წინარწმენას მრავალფეროვანი ბუნება აქვს – ის დამოკიდებულია არა მხოლოდ იმაზე, თუ ვის აქვს ეს წინარწმენა, არამედ იმაზეც, ადამიანი ვის მიმართ განიცდის წინარწმენას. ეს ფართო პოსტულატი გავამდიდრეთ ჩვენ მიერ ჩატარებული უახლესი კვლევებით 528 და 611 სტუდენტიან შერჩევებზე, რომელშიც წინარწმენა ბოგარდუსის სოციალური დისტანციის სკალის მოდიფიცირებული ვარიანტით გავზომეთ. ამან საშუალება მოგვცა, გამოგვეყო წინარწმენის მინიმუმ ორი, მეტად და ნაკლებად სენსიტიური ფორმა. მათი რაოდენობა იზრდება სხვადასხვა სამიზნე ჯგუფისადმი დამოკიდებულების მიხედვით. წინარწმენის ცნების ასეთმა დაშლამ ასევე საშუალება მოგვცა, გაგვეცა პასუხი კითხვებზე, რომლებიც ამჟამად დებატების საგანია, ესენია:რა როლს თამაშობს გენდერული სხვაობები წინარწმენაში, რა როლს თამაშობს რელიგიურობა და მისი სხვადასხვა ასპექტი წინარწმენაში.
დრო: 15 დეკემბერი, 19:30 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია, ქ. ჩოლოყაშვილის N3/5
დასწრება თავისუფალია.

ფლორიან ზელერის „სიმართლე“ – პრემიერა ილიაუნის თეატრში
2017-12-15 20:00
15, 16 და 17 დეკემბერს, 20:00 საათზე, ილიაუნის თეატრი მიმდინარე სეზონის მეორე პრემიერას ითამაშებს.
„სიმართლე“ თანამედროვე ფრანგი დრამატურგის ფლორიან ზელერის პიესაა, რომელიც სპეციალურად ილიაუნის თეატრისათვის შორენა ციცაგმა თარგმნა. არაერთი თეატრალური პრემიისა და ჯილდოს მფლობელი ახალგაზრდა ფრანგი დრამატურგის ნაწარმოები საქართველოში პირველად ითარგმნა და დაიდგა.
სპექტაკლზე რეჟისორმა ნინო ბურდულმა იმუშავა მსახიობებთან – ანა მატუაშვილთან, ანა ნიკოლაშვილთან, ჯანო იზორიასთან, ბაჩო ჩაჩიბაიასა და ილიას სახელმწიფო უნივერსიტეტის თეატრალური ხელოვნების პროგრამის სტუდენტებთან ერთად. სპექტაკლის მხატვრები გოგი ალექსი მესხიშვილის დიზაინის სკოლის კურსდამთავრებულები შოთიკო ბაგალიშვილი და ნუცა ჭყონია არიან.
სპექტაკლი დაიდგა ქალაქ თბილისის მერიის ფინანსური ხელშეწყობით.
დრო: 15, 16, 17 დეკემბერი, 20:00 საათი
ადგილმდებარეობა: ილიაუნის თეატრი (ი. ჭავჭავაძის გამზ. N32), ილიას სახელმწიფო უნივერსიტეტი

საჯარო ლექცია: „ადამიანის უფლების თანამედროვე გამოწვევები და კონფლიქტი უფლებებს შორის“
2017-12-18 15:00
18 დეკემბერს, 15:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ სტუდენტებთან შეხვედრას გამართავენ გაეროს ადამიანის უფლებათა უმაღლესი კომისრის ოფისის წარმომადგენელი სამხრეთ კავკასიაში ვლადიმირ შკოლნიკოვი და გაეროს ადამიანის უფლებათა უმაღლესი კომისრის წარმომადგენელი საქართველოში ბესარიონ ბოხაშვილი.
მოდერატორი: ილიას სახელმწიფო უნივერსიტეტის პროფესორი კონსტანტინე ვარძელაშვილი.
ლექციის თემა: „ადამიანის უფლების თანამედროვე გამოწვევები და კონფლიქტი უფლებებს შორის“.
შეხვედრაზე განხილული იქნება შემდეგი საკითხები: გამოხატვის თავისუფლება და რელიგიური გრძნობები, პირადი ცხოვრება და საქმიანი რეპუტაცია, აშშ-ის უზენაესი სასამართლოს, ადამიანის უფლებათა ევროპული სასამართლოსა და გაეროს ადამიანის უფლებათა კომიტეტის პრაქტიკა.
სამუშაო ენა: ინგლისური (უზრუნველყოფილი იქნება სინქრონული თარგმანი)
დრო: 18 დეკემბერი, 15:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზირი N32), ილიას სახელმწიფო უნივერსიტეტი.
დასწრება თავისუფალია.

პოლიტოლოგიის ინსტიტუტის ანგარიში – სამეცნიერო კვირეული ილიაუნიში 2017
2017-12-18 18:30
18 დეკემბერს, 18:30 საათზე, ილიას სახელმწიფო უნივერსიტეტის პოლიტოლოგიის ინსტიტუტის ასისტენტ-მკვლევარი გიორგი მელიქაძე სამეცნიერო კვირეულის ფარგლებში წაიკითხავს მოხსენებას „2017 წლის ადგილობრივი თვითმმართველობის არჩევნები საქართველოში“.
მოხსნება ეხება თბილისის მერის არჩევნებს (2010, 2014 და 2017 წლების არჩევნებში გამარჯვებულიკანდიდატების შედარებითი ანალიზი).
დრო: 18 დეკემბერი, 18:30 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია, ქ. ჩოლოყაშვილის N3/5
დასწრება თავისუფალია.

დემოგრაფიისა და სოციოლოგიის ინსტიტუტის ანგარიში – სამეცნიერო კვირეული ილიაუნიში 2017
2017-12-18 19:00
18 დეკემბერს, 19:00 საათზე, ილიას სახელმწიფო უნივერსიტეტის დემოგრაფიისა და სოციოლოგიის ინსტიტუტის ასისტენტ-მკვლევარი შორენა წიკლაური სამეცნიერო კვირეულის ფარგლებში წარადგენს მოხსენებას „საქართველოს უახლესი დემოგრაფიული ვითარება“.
მოხსნება ეხება თბილისის მერის არჩევნებს (2010, 2014 და 2017 წლების არჩევნებში გამარჯვებულიკანდიდატების შედარებითი ანალიზი).
ქვეყნის დამოუკიდებლობის აღდგენის შემდეგ, 1990-იანი წლებიდან მოყოლებული, საქართველოს მოსახლეობის რიცხოვნობა მნიშვნელოვნად შემცირდა, რისი ძირითადი გამომწვევი მიზეზი გარე მიგრაციულ ნაკადებთან არის დაკავშირებული. 1990-იანი წლებიდან მოყოლებული დღემდე ქვეყნიდან უფრო მეტი ადამიანი გადის, ვიდრე შემოდის, რაც გავლენას ახდენს მოსახლეობის როგორც რაოდენობაზე, ასევე სტრუქტურაზე. საქართველოს მოსახლეობა დემოგრაფიულად დაბერებულია, რაც, თავის მხრივ, აისახება ქვეყნის როგორც დემოგრაფიულ, ისე ეკონომიკურ განვითარებაზე. აღსანიშნავია, რომ 1990-იანი წლებიდან ვერ ხერხდებოდა დემოგრაფიულ შემთხვევათა (დაბადება, გარდაცვალება) და მიგრაციული ნაკადების ზუსტი აღრიცხვა. შესაბამისად, 2014 წლის მოსახლეობის საყოველთაო აღწერის შედეგებმა დღის წესრიგში დააყენა წინა პერიოდის დემოგრაფიული სტატისტიკური მონაცემების გადაანგარიშების აუცილებლობა.
დრო: 18 დეკემბერი, 19:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია, ქ. ჩოლოყაშვილის N3/5
დასწრება თავისუფალია.

სოციალური და კულტურის კვლევების ინსტიტუტის ანგარიში – სამეცნიერო კვირეული ილიაუნიში 2017
2017-12-18 19:30
18 დეკემბერს, 19:30 საათზე, ილიას სახელმწიფო უნივერსიტეტის სოციალური და კულტურის კვლევების ინსტიტუტის ასოცირებული პროფესორი ლუკა ნახუცრიშვილი სამეცნიერო კვირეულის ფარგლებში წაიკითხავს მოხსენებას „მიუსტერის კომუნა როგორც „ისტორიის გაკვეთილი“: კრიტიკული რეფლექსია ისტორიის რეცეფციის საკითხზე“.
მოხსენება ლაიტმოტივად აიღებს 1530-იან წლებში მიუნსტერში ანაბაპტისტების მიერ დამყარებული კომუნისტური სამეფოს ისტორიული ეპიზოდის რეცეფციას კულტურის სხვადასხვა დარგში და წამოჭრის შემდეგ საკითხებს:
– რატომ ენიჭებოდათ მიუნსტერის ანაბაპტისტთა მსგავს „თანამედროვე სოციალიზმის წინამორბედ“ (კარლ კაუცკი) სოციალურ რევოლუციურ მოძრაობებს უტოპიურის სტატუსი როგორც რეაქციონერთა, ისე XIX საუკუნის მეორე ნახევრისა და XX საუკუნის დასაწყისის სოციალ-დემოკრატიულ, მათ შორის, ქართველ მენშევიკთა, ისტორიის ფილოსოფიურ წარმოსახვაში?
– როგორ მოხდა, რომ XX საუკუნის ბოლოს თვით რეფორმისტული ქართული სოციალ-დემოკრატიაც უტოპიად შეირაცხა; ისტორიისა და კულტურის როგორი აღქმა უდევს საფუძვლად ამგვარ შერაცხვას?
– ისტორიული წარსულის რა ტიპის ონტოლოგიური და დისკურსული სტატუსი იკვეთება, თუ ისტორიის წერას გავიგებთ, როგორც ბრძოლის ველს „გამარჯვებულთა“ და „დამარცხებულთა“ პერსპექტივებს შორის (ვალტერ ბენიამინი, კარლო გინძბურგი)?
მით უფრო მწვავეა აუცილებლობა, ისტორიის რეცეფცია კრიტიკულად განვიხილოთ, როგორც დინამიკური კონფლიქტური პროცესი, თუ გავითვალისწინებთ, რომ 2018 წელს საქართველოს პირველი რესპუბლიკის ასი წლისთავი აღინიშნება, რომლის სოციალ-დემოკრატიული მემკვიდრეობის მნიშვნელობა თანამედროვე ქართული სოციალური და პოლიტიკური რეალობისთვის ჯერაც მოელის სიღრმისეულ კრიტიკულ აქტუალიზაციას.
დრო: 18 დეკემბერი, 19:30 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია, ქ. ჩოლოყაშვილის N3/5
დასწრება თავისუფალია.

„სამართლებრივი წერის“ სახელმძღვანელოს პრეზენტაცია „ლიგამუსში“
2017-12-19 15:00
19 დეკემბერს, 15:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება პრაქტიკული იურიდიული სახელმძღვანელოს „სამართლებრივი წერა“ პრეზენტაცია. წიგნი შექმნა ილიას სახელმწიფო უნივერსიტეტის სამართლის სკოლის მართლმსაჯულების გაძლიერებისა და სამართლებრივი განათლების ცენტრმა გერმანიის საერთაშორისო თანამშრომლობის საზოგადოების (GIZ) ფინანსური მხარდაჭერით.
სახელმძღვანელოს მიზანია, სტუდენტებს მიაწოდოს აუცილებელი ინფორმაცია იმ მეთოდიკისა და წესების შესახებ, რომლებიც საჭიროა სხვადასხვა სახის სამართლებრივი ტექსტის გამართულად ჩამოყალიბებისათვის.
სახელმძღვანელოს სამეცნიერო რედაქტორია კონსტანტინე კუბლაშვილი, ხოლო ავტორები არიან: ზაზა მეიშვილი, ლაშა კალანდაძე, ნიკა გიგაშვილი, გიორგი ნონიაშვილი, სოფო წაქაძე, გოგა ჩიფჩიური.
კონსტანტინე კუბლაშვილთან ერთად ღონისძიებაზე მომხსენებელი იქნება სამართლის სკოლის დეკანი ირაკლი ფორჩხიძე, რომლებიც სახელმძღვანელოს მნიშვნელობაზე ისაუბრობენ.
ღონისძიებაზე მოსულ სტუმრებს წიგნები საჩუქრად გადაეცემათ.
დრო: 19 დეკემბერი, 15 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

საჯარო ლექცია: „უჯრედული სეკრეციის ნანობიოლოგია"
2017-12-19 16:00
19 დეკემბერს, 16:00 საათზე, ილიას სახელმწიფო უნივერსიტეტის G106 აუდიტორიაში ვეინის უნივერსიტეტის (აშშ) პროფესორი ბანუ ჯენა წაიკითხავს ლექციას თემაზე: „უჯრედული სეკრეციის ნანობიოლოგია”.
ლექცია შეეხება უჯრედული სეკრეციის ახალი სტრუტურის – პოროსომის თვისებებსა და ფუნქციებს.
ლექციის ენა: ინგლისური
დრო: 19 დეკემბერი, 16:00 საათი
ადგილმდებარეობა: G106 აუდიტორია (გ.წერეთლის ქ. N1), ილიას სახელმწიფო უნივერსიტეტი
დასწრება თავისუფალია.

რატი ამაღლობელის „სიტყვის სახელოსნო“: „ადამიანი როგორც ხილული მუსიკა და პოეზია“
2017-12-19 19:00
19 დეკემბერს, სამშაბათს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ პოეტი რატი ამაღლობელი წაიკითხავს ლექციას თემაზე: „ადამიანი როგორც ხილული მუსიკა და პოეზია“.
მომხსენებელი განიხილავს შემდეგ საკითხებს: ამურისა და ფსიქეას მითი, კვირის დღეებისა და პლანეტების მიმართება, შვიდფერა ცისარტყელა და შვიდი ნოტი, ცისარტყელას, მშვილდის, არფისა და როიალის მეტამორფოზები, ადამიანი-ინსტრუმენტი, ადამიანი – ორკესტრი.
დრო: 19 დეკემბერი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. №32), ილიას სახელმწიფო უნივერსიტეტი
დასწრება თავისუფალია.

ჯაზის საახალწლო შუადღე
2017-12-20 14:00
20 დეკემბერს, 14:00 საათზე, ილიას სახელმწიფო უნივერსიტეტის A კორპუსში ილიაუნის მუსიკის ცენტრი გეპატიჟებათ ჯაზის საახალწლო შუადღეზე, რომელშიც მონაწილეობას მიიღებენ ჯაზის მიმართულების სტუდენტები და კურსდამთავრებულები.
დრო: 20 დეკემბერი, 14:00 საათი
ადგილმდებარეობა: ილიას სახელმწიფო უნივერსიტეტის A კორპუსი (A101 აუდიტორიის წინ), ილია ჭავჭავაძის გამზირი N32
დასწრება თავისუფალია.

სემინარი: „საქართველოში შშმ პირთა უფლებრივი მდგომარეობა“
2017-12-20 18:00
20 დეკემბერს, 18:00 საათზე, ილიას სახელმწიფო უნივერსიტეტის A 101 აუდიტორიაში გაიმართება სემინარი თემაზე: „საქართველოში შშმ პირთა უფლებრივი მდგომარეობა.“
მომხსენებელი გიორგი ახმეტელი ისაუბრებს შშმ პირთა უფლებრივ მდგომარეობაზე, სამედიცინო და სოციალურ მიდგომებს შორის განსხვავებებზე და მსმენელებს გაუზიარებს ამერიკის შეერთებულ შტატებში, კერძოდ, მაკკეინის ინსტიტუტში მიღებულ გამოცდილებას.
სემინარის ორგანიზატორია არასამთავრობო ორგანიზაცია „ხელმისაწვდომი გარემო ყველასთვის“. ორგანიზაცია წარმოადგენს შშმ პირთა მოძრაობას, რაც ნიშნავს, რომ მასში ჩართულ ადამიანთა უმეტესობა შეზღუდული შესაძლებლობების მქონე პირია. 2010 წლიდან ორგანიზაცია მუშაობს შეზღუდული შესაძლებლობების მქონე პირების უფლებრივი მდგომარეობის გაუმჯობესებაზე. ამ მიზნის მისაღწევად აქტიურად ვთანამშრომლობთ სხვადასხვა მუნიციპალიტეტთან, სამთავრობო ორგანიზაციებსა და უწყებებთან, ასევე შეზღუდული შესაძლებლობების მქონე პირთა თემის წარმომადგენლებთან. კერძოდ, ორგანიზაცია ლობირებს ახალი პროგრამებისა და სერვისების შექმნა-განვითარებას. აქტიურად მუშაობს საზოგადოების სხვადასხვა ჯგუფის ცნობიერების ამაღლებაზეც. ამისათვის ინტენსიურად ტარდება სემინარები და ტრეინინგები მოსამართლეებისთვის, საჯარო მოხელეებისა და ახალგაზრდებისთვის. ამ უკანასკნელ ჯგუფთან მუშაობა ორგანიზაციისთვის განსაკუთრებით მნიშვნელოვანია, რადგან მათ ქვეყნის განვითარების საკითხში გადამწყვეტი როლი აკისრიათ.
დრო: 20 დეკემბერი, 18:00 საათი
ადგილმდებარეობა: A 101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ინგებორგ ბახმანის „მალინა“ – პრეზენტაცია ილიაუნის ლიტერატურულ კლუბში
2017-12-20 19:00
20 დეკემბერს, 19:00 საათზე, ილიას სახელმწიფო უნივერსიტეტის წიგნის სახლ „ლიგამუსში“ ილიაუნის ლიტერატურული კლუბი და „ქარჩაძის“ გამომცემლობა გეპატიჟებათ ინგებორგ ბახმანის რომანის „მალინა“ ქართული თარგმანის პრეზენტაციაზე.
„მალინა“ – ინგებორგ ბახმანის ერთადერთი რომანი – არის შელოცვა, აღსარება, დიდი ვნება. ეს წიგნი ჰყვება, თუ რას ნიშნავს კონფლიქტი საკუთარ დროსთან, საკუთარ სიყვარულსა და საკუთარ თავთან. ეს არის დიდი პოეტის მიერ შექმნილი ცეცხლოვანი ტექსტი, რომელიც ყოველი ადამიანის ყველა განსაცდელისა და მეოცე საუკუნის ყველა კატასტროფის შესახებ მოგვითხრობს.
„ინგებორგ ბახმანი არის ყველაზე გონიერი და მნიშვნელოვანი პოეტი, რომელიც ჩვენმა ქვეყანამ ამ საუკუნეში შვა.“
თომას ბერნჰარდი
წიგნს მთარგმნელი, ილიას სახელმწიფო უნივერსიტეტის პროფესორი ანა კორძაია-სამადაშვილი და მთარგმნელი მაია ბადრიძე წარადგენენ.
დრო: 20 დეკემბერი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

სამეცნიერო კონფერენცია „თანამედროვე აღმოსავლეთმცოდნეობის აქტუალური პრობლემები“
2017-12-21 10:30
21-23 დეკემბერს ილიას სახელმწიფო უნივერსიტეტის გ. წერეთლის აღმოსავლეთმცოდნეობის ინსტიტუტში გაიმართება სამეცნიერო კონფერენცია „თანამედროვე აღმოსავლეთმცოდნეობის აქტუალური პრობლემები“. კონფერენციაზე შეჯამდება ინსტიტუტის 2017 წლის სამეცნიერო მუშაობა და წარმოდგენილი იქნება მოხსენებები საქართველოსა და ახლო აღმოსავლეთის ისტორიული და კულტურული ურთიერთობების, აღმოსავლური ენებისა და ლიტერატურის, ახლო აღმოსავლეთში ამჟამად მიმდინარე პროცესების სხვადასხვა ასპექტის შესახებ. აღმოსავლეთმცოდნეობის ინსტიტუტის თანამშრომელთა გარდა კონფერენციაში მონაწილეობას მიიღებენ საქართველოს სხვადასხვა უნივერსიტეტისა და სამეცნიერო ცენტრის წარმომადგენლები.
დრო: 21-23 დეკემბერი
ადგილმდებარეობა: S201/202, S311 აუდიტორიები (გ. წერეთლის N3), ილიას სახელმწიფო უნივერსიტეტი
დასწრება თავისუფალია.
